РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/149-17

14. август 2016. године

Б е о г р а д

ЗАПИСНИК

18. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ,ОДРЖАНЕ 1. АВГУСТА 2017. ГОДИНЕ

 Седница је почела у 13 часова и 5 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Драгомир Карић, Студенка Ковачевић, Бранислав Михајловић, Зоран Бојанић, Снежана Р. Петровић, Томислав Љубеновић, Владимир Маринковић и Горица Гајић.

 Седници су присуствовали заменици одсутних чланова Одбора: Милимир Вујадиновић (заменик члана Одбора Јелене Мијатовић), Миладин Шеварлић (заменик члана Одбора Ивана Костића) и Снежана Пауновић (заменик члана Одбора Новице Тончева).

 Седници нису присуствовали чланови Одбора: Војислав Вујић, Иван Манојловић, Дејан Николић и Здравко Станковић, нити њихови заменици.

 Седници су, на позив председника, присуствовали: Драган Угрчић, помоћник министра привреде, Бранислав Пејчић, начелник Одељења за инвестиције Министарства привреде, Ирена Булатовић, саветник у Сектору за контролу и надзор над радом јавних предузећа и Александра Вучетић, саветник у Сектору Министарства привреде за развој малих и средњих предузећа и предузетништва.

 На предлог председника, Одбор је већином гласова утврдио следећи

Д н е в н и р е д

1. Разматрање Информацијe о раду Министарства привреде за период јануар-март 2017. године, 10 број 02-1651/17 од 2. јуна 2017. године;
2. Разматрање Извештајa Министарства привреде о стању поступка приватизације за април 2017. године (10 број 02-1638/17 од 1. јуна 2017. године);
3. Разматрање Извештајa Министарства привреде о стању поступка приватизације за мај 2017. године (10 број 02-1849/17 од 28. јуна 2017. године);
4. Разматрање Извештајa Министарства привреде о стању поступка приватизације за јун 2017. године (10 број 02-1934/17 од 10. јула 2017. године).

 Пре разматрања тачака утврђеног дневног реда, Одбор је већином гласова усвојио записнике 16. и 17. седнице Одбора.

 Изнет је предлог да се прва тачка дневног реда посебно размотри, а да се обједини расправа о другој, трећој и четвртој тачки дневног реда. На предлог председника, Одбор је већином гласова одлучио да обједини расправу о првој, другој, трећој и четвртој тачки дневног реда.

Прва, друга, трећа и четврта тачка дневног реда - **Информација о раду Министарства привреде за период јануар-март 2017. године, Извештај Министарства привреде о стању поступка приватизације за април 2017. године, Извештај Министарства привреде о стању поступка приватизације за мај 2017. године, Извештај Министарства привреде о стању поступка приватизације за јун 2017. године.**

 Одбор је размотрио Информацију о раду Министарства привреде за период јануар-март 2017. године и поднео Извештај Народној скупштини.

 У уводним напоменама, Драган Угрчић, помоћник министра привреде задужен за послове приватизације и стечаја, истакао је да Извештаји Министарства привреде о стању поступка приватизације за април, мај и јун 2017. године нису обимни, јер није било значајнијих приватизационих активности у смислу објава јавних позива, нових или значајнијих раскида купопродајних уговора. У априлу, мају и јуну су биле значајне редовне седнице радних група за Петрохемијски комплекс и РТБ Бор, јер је један од захтева Међународног монетарног фонда (ММФ) и Светске банке да та предузећа буду под мониторингом и контролом Министарства привреде.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли ће за приватизацију ПКБ боље решење да предложе директори и саветници или ће боље решење да предложе стручњаци;

-када ће почети да се решавају проблеми у приватизацији бања у Србији;

-зашто ПИО Фонд и РФЗО не решавају ефикасно питања из њихове надлежности и зашто се не поштују рокови које је Влада донела по питању решавања власничке структуре у бањама.

 Изнети су ставови да је неопходно да државни секретари и/или министар присуствују седници Одбора када се разматрају значајне теме, јер су народни посланици дали поверење Влади и желе да знају правце политике у овој области и поставе питања министру привреде, у складу са одредбама члана 229. Пословника. Мишљења и ставови су, на седници Одбора, изнети без оспоравања стручности присутних представника Министарства привреде.

 Изнета је примедба да је у Информацији о раду Министарства привреде за период јануар-март 2017. године више пута наведено да су решења „најоптималнија“ и да та реч не постоји у српском језику. Изнето је мишљење да је велики значај приватизације 11 стратешких предузећа и одговорност Владе, јер ова предузећа имају око 52 000 запослених. Указано је на податак у Информацији да је рок за заштиту субјеката приватизације од стратешког значаја од принудне наплате и принудних извршења истекао 28. маја 2016. године и изнета сумња да се активности набројане у Информацији нису доследно спроводиле. Имајући у виду да је Унапред припремљени план реорганизације (УППР) за РТБ Бор потврђен решењима Привредног апелационог суда у Зајечару 4. новембра 2016. године, изнето је мишљење да Министарство привреде мора озбиљније да контролише реализацију мера предвиђених УППР-ом за РТБ Бор и тачност финансијских извештаја, јер је РТБ Бор од животног значаја како за становнике Бора, тако и за Источну и целу Србију.

 Истакнуто је да РТБ Бор постоји и експлоатише руду још од 1903. године, да је дао велики допринос изградњи бивше Југославије и да на подручју Општине Бор постоје лежишта руде погодна за експлоатацију још дуги низ година. РТБ Бор по УППР-у све своје обавезе измирује редовно и за сада стабилно послује.

 Изнето је мишљење да је предузеће ПКБ до 2012. године систематски уништавано, али да је и данаснајвећа агробизнис компанија са уређеним земљишним комплексима и највећом фармом музних крава на једној локацији у Европи**.** Ако је Београд кућни праг Србије, ПКБ је њива испред кућног прага, а „њива испред кућног прага се не продаје, осим у случају болести члана домаћинства“. Изнето је уверење да Србија није толико болесна држава да мора да прода ПКБ. ПКБ банка која је имала затворен систем протока новца, независан од других банака, под утицајем банкарског лобија више не постоји. ПКБ је имао најбоље стручњаке и пројекте који су реализовани у великом броју земаља изван бивше Југославије, импозантне прерађивачке капацитете, као што су „Фриком“ и „Имлек“. Предузеће има наслеђене дугове из периода економских санкција и НАТО бомбардовања. Изнето је мишљење да ти дугови могу да се исплате продајом земљишта на локацијама око Аеродрома Никола Тесла и од моста „Михајло Пупин“ око зрењанинског и панчевачког пута. ПКБ и данас послује позитивно, из текуће производње подмирује своје трошкове и вреди много више од 130 милиона евра, колико је процењено у прошлом неуспелом покушају приватизације. Министарство привреде је у јавном позиву за избор приватизационог саветника у поступку приватизације ПКБ поставило услове које не може да испуни ни једна агроекономска научно-стручна организација, а то је да има приход од најмање 5 милиона евра на годишњем нивоу. Када је реч о пољопривредним задругама, у Србији је између два пописа од 1960. године до 2012. године нестало преко 400 000 хектара заједничке приватне својине из задружног сектора, што је око 4 милијарде евра. Изнето је мишљење да ће приватизацијом пољопривредне задруге „Бранко Глеђа“ из Банатског Вишњићева, од које живи 50 породица и која обухвата око 250 до 280 хектара уређеног земљишта у пограничном подручју, то подручје остати празно.

 Када је у питању приватизација бања у Србији, истакнут је значај лечилишта, института и специјалних болница за сектор здравства, туризма и привредни развој. У Информацији је наведено да, од 10 бања које су субјекти приватизације, код седам бања постоји проблем утврђивања власничке структуре, јер права на њих полажу и Републички фонд за пензијско и инвалидско осигурање (ПИО) и Републички фонд за здравствено осигурање (РФЗО). ПИО Фонд који је деценијама улагао средства у бање Србије не дозвољава да се процес приватизације откочи, судски спорови дуго трају. Влада је 9. новембра 2016. године закључком дала рок од 60 дана Фонду ПИО, РФЗО, државном правобранилаштву и представницима субјеката приватизације да у року од 60 дана предузму потребне радње да се реше судски спорови и рокови нису испоштовани. Предложено је да се утврди где је и због чега настао застој у процени имовине за сваку бању појединачно и да се транспарентно крене у решавање тих проблема и проналажење инвеститора.

 Истакнуто је да су приходи од бањског туризма део укупног резултата од милијарду евра прихода од туризма, што је тренутно стање које је много је боље него што је било раније, између осталог, захваљујући и увођењу ваучера за одмор у Србији.

 Изнето је да су Матарушка и Богутовачка бања у јако лошем стању, нису решени власнички односи, али лечилиште „Агенс“ у Матарушкој бањи изванредно послује. Проблем је што су извори минералне воде и купалишта природна богатства која су још 1947. године дата угоститељско-туристичким предузећима на управљање. Истакнуто је да треба наћи законско решење имајући у виду да су и ПИО фонд и РФЗО државни фондови.

 Изнето је уверење да је проблем приватизације бања могуће решити одговорним дефинисањем проблема, усаглашавањем ставова и заједничким доношењем одлука, при чему национални интерес мора бити приоритет. Проблеми како предузећа, тако и бања у Србији могу бити решени заједничком координацијом више министраства. Влада треба да дефинише добра од националног интереса, да их чува на најбољи могући начин и њима управља у интересу државе, грађана и најстарије популације пензионера и резултати неће изостати.

 У одговору на постављена питања, Драган Угрчић, помоћник министра привреде, изнео је да је укупан број матичних предузећа у надлежности Министарства привреде која се налазе у поступку приватизације 156, а са зависним предузећима око 230. На пословима приватизације у Министрству привреде је ангажовано 13 запослених. Када је реч о УППР за РТБ Бор, сви финансијски извештаји се налазе на сајту Агенције за привредне регистре и свако ко сумња у њихову тачност, са доказима, може да се обрати полицији и тужилаштву. Чланови Радне групе коју је образовала Влада су министар рударства и енергетике, министар привреде, државни секретари, директор Агенције за лиценцирање стечајних управника. Били су укључени у припрему УППР на недељном нивоу. УППР представља нови уговор између компаније и поверилаца и његово спровођење контролише особа коју одреди суд или поверилац. Сваки поверилац може да се обрати суду уколико се УППР не спроводи, јер не спровођење УППР-а значи да фирма директно иде у стечај. Предузеће РТБ Бор је од почетка примене УППР до данас исплатило око 100 милиона долара, исплаћује све текуће обавезе, укључујући обавезе за рудну ренту и за утрошену електричну енергију. Изразио је наду да ће се ускоро и коначно решити питање РТБ Бор у смислу продаје целог или дела предузећа, зависно од тога да ли држава жели да остане мањински или већински акционар. Велики проблем бања у Србији је власничка структура, судски спорови се воде и по 30 година и нико од учесника неће да одустане. Да би нешто могло да буде приватизовано мора се знати ко је власник и коме иде новац од продаје имовине. Влада је донела закључак којим је дала налог Министарству за рад, запошљавање, борачка и социјална питања и правобранилаштву да припреме предлог за поравнање који би Влада усвојила, али и тај рок је прошао. Велика дилема код бања је и то што неке раде одлично као лечилишта и поставља се питање треба ли их уопште треба продавати, док друге које су девастиране нико и не жели да купи.

 У дискусији су учествовали Снежана Б. Петровић, Бранислав Михајловић, Студенка Ковачевић, Миладин Шеварлић, Горица Гајић, Милимир Вујадиновић, Зоран Бојанић и Драган Угрчић.

 а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период јануар-март 2017. године.

 б) Одбор је већином гласова усвојио Извештај Министарства привреде о стању поступка приватизације за април 2017. године;

 в) Одбор је већином гласова усвојио Извештај Министарства привреде о стању поступка приватизације за мај 2017. године;

 г) Одбор је већином гласова усвојио Извештај Министарства привреде о стању поступка приватизације за јун 2017. године.

 Седница је закључена у 14 часова и 17 минута.

 Седница је тонски снимљена. Видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић